Gobiendese Santiago kirik

Gobiendese Santiago kirik (hispaania Santiago de Gobiendes) on apostel Jakobus Vanemale pühitsetud eelromaani kirik Colunga vallas Gobiendese kihelkonnas Lääne-Astuurias Hispaanias. Kirik paikneb ühel kõrgendikul Kantaabria ranniku kohal ja jääb valla keskusest Colungast neli kilomeetrit kagusse. 1931. aastast on kirik kultuurimälestis (Bien de Interés Cultural). Ajaloost Santiago de Gobiendes on ajaliselt üks viimaseid Astuuria eelromaani ehitisi perioodist, kui Astuuria valitsemine hakkas minema Leóni kätte. Kiriku pühitsemise aega pole ei kirjalikes allikates ega raidkirjades mainitud. Toetudes sarnasusele San Salvador de Priesca kirikuga (talumkapiteelidega piilaritele toetuvad arkaadid, köiemotiivrõngaga sambad, kapiteelide põimornamendiga abakused) on oletatud, et mõlemad kirikud pärinevad samast ajast. Niisamuti pole kummagi ehitamist rahastanud Astuuria valitsejad. Kirikut on esmamainitud ühes Leóni kuninga Ordoño II kinkekirjas Oviedo San Salvadori katedraalile 921. aastal. Teksti ümberkirjutus leidub piiskop Pelagiuse Liber Testamentorumis umbes aastast 1129, kus see kõneleb annetusest, mis asub "in territorio Colunga Monasterium Sancti Iacobi apostoli de Gaudentes per suos terminos ab omni integrate". Kirjeldus Arhitektuuriliselt sarnaneb kirik Alfonso II aegse San Julián de los Pradose kirikuga: see on kolmelööviline basiilika lameda puitlaega. Kitsamaid kesklööve eraldavad pealöövist ümarkaarsed monoliitsetele kandilistele talumkapiteelidega piilaritele toetuvad tellistest arkaadid. Arkaadi alguses ja lõpus toetavad kaart ümarsambad, millel on kahekordse akantuslehtede reaga korintose kapiteelid. Kapiteeli abakust kaunistab põimornament, samba ja kapiteeli vahel ümbritseb sammast rõngana köisliist. Algselt oli pikihoone neljavõlvikuline. Valgmiku kummalgi küljel on neli kandilist akent. Kooriruum on jagatud kolmeks aamvõlviga apsiidiks, millest keskmine on kõrgem nagu näiteks ka San Salvador de Valdedióse kirikus. Külgapsiidide aknail on säilinud algsed alabasterplaadid. Kooriruumi kaunistasid algselt freskod. Pärast kooriruumi suurendamist taaskasutati külgseinas üht algse ehitise alfiz'iga kaksikakent. 1853. aastal tehtud ümberehitusega suurendati keskmist apsiidi. Selle käigus hävitati Astuuria kirikutele omased detailid koorivõre (hispaania liturgias oli altariruum ilmikute eest varjatud, koorivõre on säilinud Lena Santa Cristina kirikus) ja külgapsiidide poolsed petikarkaadid, samuti Astuuria kirikutele tüüpilne kastikujuline tabernaakel pühade säilmete jaoks. Samuti pikendati algselt neljavõlvikulist löövi lääne suunas ja ehitati kellaviil (espadaña) ning uus sammastega eeskoda. Aastatel 1983–1988 restaureeriti kirik põhjalikult arhitekt Magín Berenguer Díeze juhtimisel. Taastati pealöövi löövi algne maht ja originaalaknad, mis olid jäänud puitkatuse alla. Ennistati ka kiriku ehitusaegne põrandatasand, ehkki algset opus signinum tehnikas originaalpõrandat polnud võimalik taastada. Emilio Olávarri Goicoechea restaureeris osa peaapsiidi algsest kivialtarist ja dokumenteeris keskaegsed matused kirikus. Käärkambris on eksponeeritud kunagisest peaapsiidist pärinevad raiddetailid, kapiteelid, sammaste frgmendid ja üks kaksikaken. Kaheksa petikarkaadide kapiteeli 1853. aastal lammutatud peaapsiidist kujutavad endast kesklöövi korintose kapiteelide väiksemaid versioone, kusjuures ühel neist on taimemotiivid, sarnased San Miguel de Lillo raiddekooriga. Viited Välislingid Church of Santiago de Gobiendes. - Turismo Asturias Church of Santiago de Gobiendes. - Prerromanico asturiano